CELEX: 32019R0820
Language: hu
Date: 2019-02-04 00:00:00
Title: A Bizottság (EU) 2019/820 felhatalmazáson alapuló rendelete (2019. február 4.) a 345/2013/EU európai parlamenti és tanácsi rendeletnek az európai kockázatitőke-alapok területén az összeférhetetlenség tekintetében történő kiegészítéséről (EGT-vonatkozású szöveg.)

22.5.2019   
               
               
                  HU
               
               
                  Az Európai Unió Hivatalos Lapja
               
               
                  L 134/8
               
            
         A BIZOTTSÁG (EU) 2019/820 FELHATALMAZÁSON ALAPULÓ RENDELETE
         (2019. február 4.)
         a 345/2013/EU európai parlamenti és tanácsi rendeletnek az európai kockázatitőke-alapok területén az összeférhetetlenség tekintetében történő kiegészítéséről
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az európai kockázatitőke-alapokról szóló, 2013. április 17-i 345/2013/EU európai parlamenti és tanácsi rendeletre (1) és különösen annak 9. cikke (5) bekezdésére,
         mivel:
         
                     (1)
                  
                  
                     Az európai kockázatitőke-alapokkal kapcsolatos összeférhetetlenségek hatékony ellenőrzése és kezelése érdekében meg kell határozni azokat a helyzeteket, amelyekben valószínű összeférhetetlenség előfordulása.
                  
               
                     (2)
                  
                  
                     A minősített kockázatitőke-alapok esetében az összeférhetetlenség típusai az érintett személyek szerepétől, érdekeitől és ösztönzőitől függően eltérőek. E körben az összeférhetetlenség azonosításának megkönnyítése érdekében létre kell hozni az összeférhetetlenséghez vezető helyzetek jegyzékét. E jegyzéknek kellően átfogónak kell lennie ahhoz, hogy az európai kockázatitőke-alapok területén esetlegesen felmerülő bármely típusú összeférhetetlenséget lefedjen. Ezért az összeférhetetlenség típusainak magukban kell foglalniuk az olyan helyzeteket, amikor fennáll pénzügyi haszonszerzés vagy pénzügyi veszteség elkerülésének, vagy ösztönzők olyan módon történő nyújtásának a lehetősége, amely különösen a minősített kockázatitőke-alap vagy befektetőinek érdekei kárára bizonyos érdekeket részesít előnyben.
                  
               
                     (3)
                  
                  
                     A minősített kockázatitőke-alapkezelőknek olyan eljárásokat és intézkedéseket kell elfogadniuk, amelyek biztosítják, hogy az ilyen üzleti tevékenységet folytató személyek azt oly módon végzik, amely a lehető legnagyobb mértékben szolgálja a minősített kockázatitőke-alapok és azok befektetőinek érdekeit. Az Unión belüli befektetővédelem harmonizált szintjének elérése, valamint annak lehetővé tétele érdekében, hogy az ilyen alapkezelők az összeférhetetlenségek megelőzésére, nyomon követésére és kezelésére irányuló következetes és hatékony gyakorlatot tudjanak elfogadni és követni, összeférhetetlenségi politikájuknak tartalmaznia kell bizonyos, minimumkövetelményként megteendő lépéseket. A szükségtelen adminisztratív terhek elkerülése és a befektetők megfelelő szintű védelmének biztosítása érdekében az összeférhetetlenségi politikákat a vezetők üzleti tevékenységének jellegéhez, nagyságrendjéhez és összetettségéhez kell igazítani.
                  
               
                     (4)
                  
                  
                     Az összeférhetetlenségi politikák keretében meghatározott eljárások és intézkedések elégtelenek lehetnek a minősített kockázatitőke-alap vagy annak befektetői érdekeinek védelmére, ilyen esetben a minősített kockázatitőke-alapokok kezelőinek további lépéseket kell tenniük ezen érdekek védelme érdekében. E lépéseknek magukban kell foglalniuk a minősített kockázatitőke-alap felső vezetésének vagy más illetékes szervének tájékoztatását, valamint a minősített kockázatitőke-alap vagy annak befektetői érdekeit leginkább szolgáló, szükséges döntések vagy intézkedések meghozatalát.
                  
               
                     (5)
                  
                  
                     A minősített kockázatitőke-alapok kezelői szerepet vállalhatnak azon vállalatok irányításában, amelyekbe a minősített kockázatitőke-alapok befektetnek. Az összeférhetetlenségi helyzetek megelőzése valamint annak biztosítása érdekében, hogy az említett vezetői szavazati jogok gyakorlása mind az érintett minősített kockázatitőke-alap, mind pedig annak befektetői javára történjen, a szavazati jogok gyakorlására vonatkozóan részletes követelményeket kell meghatározni. A befektetővédelem kielégítő szintjének biztosítása érdekében a minősített kockázatitőke-alapkezelőknek megfelelő és hatékony stratégiákat kell kidolgozniuk e tekintetben, és kérésre rendelkezésre kell bocsátaniuk e stratégiák és az általuk hozott intézkedések összefoglalását.
                  
               
                     (6)
                  
                  
                     Az összeférhetetlenségek nyilvánosságra hozatala hatékonyságának biztosítása érdekében a rendelkezésre bocsátott információkat rendszeresen frissíteni kell. Figyelembe véve azt a kockázatot, amivel az összeférhetetlenségnek egy weboldalon történő közlése jár, kritériumokat kell megállapítani az említett információk ilyen módon történő közzétételére vonatkozóan.
                  
               
                     (7)
                  
                  
                     Annak érdekében, hogy a minősített kockázatitőke-alapok kezelői alkalmazkodni tudjanak az új követelményekhez, e rendelet alkalmazásának kezdőnapját hat hónappal el kell halasztani,
                  
               ELFOGADTA EZT A RENDELETET:
         
            1. cikk
            Az összeférhetetlenségi helyzetek típusai
            A 345/2013/EU rendelet 9. cikke (2) bekezdésének alkalmazásában az összeférhetetlenség típusai olyan helyzetek, amikor a minősített kockázatitőke-alap kezelője, az adott alapkezelő üzleti tevékenységét ténylegesen végző személy, az alapkezelő alkalmazottja vagy az alapkezelő felett közvetlenül vagy közvetetten ellenőrzést gyakorló vagy az alapkezelő, az alapkezelő által irányított másik minősített kockázatitőke-alap vagy kollektív befektetési vállalkozás – az átruházható értékpapírokkal foglalkozó kollektív befektetési vállalkozást (ÁÉKBV) is ideértve –, vagy ezek befektetői által közvetlenül vagy közvetetten ellenőrzött bármely személy,
            
                        a)
                     
                     
                        valószínűsíthetően pénzügyi nyereségre tesz szert vagy pénzügyi veszteséget kerül el a minősített kockázatitőke-alap vagy annak befektetői terhére;
                     
                  
                        b)
                     
                     
                        érdekelt a minősített kockázatitőke-alapnak vagy befektetőinek nyújtott szolgáltatás vagy tevékenység eredményében, amely érdekeltség különbözik a minősített kockázatitőke-alap vagy annak befektetői érdekeitől;
                     
                  
                        c)
                     
                     
                        érdekelt a minősített kockázatitőke-alap vagy befektetői nevében végrehajtott ügylet eredményében, amely érdekeltség különbözik a minősített kockázatitőke-alap vagy annak befektetői érdekeitől;
                     
                  
                        d)
                     
                     
                        pénzügyi vagy más tényező ösztönzi arra, hogy előnyben részesítse:
                        
                                    —
                                 
                                 
                                    egy befektető, befektetői csoport vagy más kollektív befektetési vállalkozás – ideértve az ÁÉKBV-ket is – érdekét a minősített kockázatitőke-alap vagy annak befektetői érdekével szemben,
                                 
                              
                                    —
                                 
                                 
                                    a minősített kockázatitőke-alap egyik befektetőjének érdekeit az alap másik befektetőjének vagy befektetői csoportjának érdekével szemben;
                                 
                              
                  
                        e)
                     
                     
                        ugyanazokat a tevékenységeket végzi a minősített kockázatitőke-alap, egy másik kollektív befektetési vállalkozás – ideértve az ÁÉKBV-ket is – vagy egy befektető számára;
                     
                  
                        f)
                     
                     
                        a 231/2013/EU felhatalmazáson alapuló bizottsági rendelet (2) 24. cikkének (1) bekezdésében foglaltaktól eltérő bármely díjat vagy jutalékot fizet vagy kap, illetve nem pénzbeli ellátást nyújt, vagy számára nyújtanak;
                     
                  
                        g)
                     
                     
                        valamely minősített portfólióvállalkozás fejlődését a minősített kockázatitőke-alap vagy befektetői számára hátrányosan, vagy a minősített kockázatitőke-alap célkitűzéseinek elérését akadályozó módon befolyásolja, vagy a befolyásoláshoz személyes érdeke fűződik.
                     
                  
         
            2. cikk
            Összeférhetetlenségi politika
            
               (1)   A minősített kockázatitőke-alap kezelője írásba foglalt összeférhetetlenségi politikát alakít ki, alkalmaz és tart fenn, amely üzleti tevékenységének jellegére, nagyságrendjére és összetettségére tekintettel megfelel az adott alapkezelő méretének és szervezeti felépítésének.
            
            
               (2)   Az (1) bekezdésben említett összeférhetetlenségi politika az 1. cikkel összhangban azonosítja azokat a körülményeket, amelyek esetlegesen összeférhetetlenséghez vezethetnek, és meghatározza az elfogadandó és tartósan alkalmazandó intézkedéseket és eljárásokat.
            
         
         
            3. cikk
            Az összeférhetetlenség megelőzését, kezelését és nyomon követését célzó eljárások és intézkedések
            A 2. cikk (2) bekezdésében említett elfogadandó intézkedések és követendő eljárások legalább a következő lépéseket tartalmazzák:
            
                        a)
                     
                     
                        az 1. cikkben említett személyek vagy szervezetek közötti információcsere tilalma, amennyiben az ilyen információcsere összeférhetetlenséget eredményezhet vagy annak kialakulását megkönnyítheti;
                     
                  
                        b)
                     
                     
                        az 1. cikkben említett, esetlegesen ellentétes érdekekkel rendelkező személyek és szervezetek felügyeletének elkülönítése;
                     
                  
                        c)
                     
                     
                        az 1. cikkben említett, elsősorban egy tevékenységgel foglalkozó személyek vagy szervezetek közötti kapcsolat, vagy az ő díjazásuktól valamint az ilyen személyek vagy szervezetek díjazása és olyan személyek vagy szervezetek javadalmazása vagy az általuk termelt bevételek közötti függőség megszüntetése, akik vagy amelyek alapvetően más tevékenységet folytatnak, amennyiben e tevékenységekkel kapcsolatban összeférhetetlenség merülhet fel;
                     
                  
                        d)
                     
                     
                        az 1. cikkben említett személyek vagy szervezetek vonatkozásában annak megakadályozása, hogy illetéktelen befolyást gyakoroljanak a minősített kockázatitőke-alap kezelésére;
                     
                  
                        e)
                     
                     
                        annak megakadályozása vagy ellenőrzése, az 1. cikkben említett személyek és szervezetek bevonódjanak bármely olyan tevékenységbe, amely összeférhetetlenséghez vezethet, illetve az ilyen érintettség ellenőrzése.
                     
                  
         
            4. cikk
            Az összeférhetetlenség következményeinek kezelése
            Amennyiben a 2. cikk (2) bekezdése és a 3. cikk szerinti összeférhetetlenségi politika keretében meghatározott intézkedések és eljárások nem elegendőek ahhoz, hogy ésszerű bizonyossággal megakadályozzák a minősített kockázatitőke-alap vagy annak befektetői lehetséges érdeksérelmének, a kockázatitőke-alap kezelői az alábbi lépéseket teszik:
            
                        a)
                     
                     
                        haladéktalanul tájékoztatják a saját felső vezetésüket vagy más belső illetékes szervet, vagy a minősített kockázatitőke-alap felső vezetését vagy más illetékes szervét az adott alap vagy befektetői érdekeit érintő kár kockázatáról;
                     
                  
                        b)
                     
                     
                        meghozzák a minősített kockázatitőke-alap vagy annak befektetői érdekeit leginkább szolgáló, szükséges döntéseket vagy intézkedéseket.
                     
                  
         
            5. cikk
            A szavazati jogok gyakorlására vonatkozó, az összeférhetetlenségi helyzetek megelőzését célzó stratégiák
            
               (1)   A minősített kockázatitőke-alapkezelők írásban megfelelő és hatékony stratégiákat dolgoznak ki annak meghatározására, hogy a minősített kockázatitőke-alap portfóliójában lévő szavazati jogokat mikor és hogyan kell gyakorolni az érintett minősített kockázatitőke-alap és befektetői javára.
            
            
               (2)   Az (1) bekezdésében említett stratégiák meghatározzák az elfogadandó intézkedéseket és a követendő eljárásokat, és legalább a következő lépéseket tartalmazzák:
               
                           a)
                        
                        
                           a releváns vállalati intézkedések nyomon követése;
                        
                     
                           b)
                        
                        
                           annak biztosítása, hogy a szavazati jogok gyakorlása összhangban legyen a minősített kockázatitőke-alap befektetési célkitűzéseivel és politikájával;
                        
                     
                           c)
                        
                        
                           az említett szavazati jogok gyakorlásából következő bármely összeférhetetlenség megelőzése és kezelése.
                        
                     
            
               (3)   A minősített kockázatitőke-alapkezelők kérésre összefoglaló leírást adnak a befektetőknek az (1) és (2) bekezdésben említett stratégiákról, valamint az e stratégiák alapján hozott intézkedések részleteiről.
            
         
         
            6. cikk
            Az összeférhetetlenségek feltárása
            
               (1)   A minősített kockázatitőke-alapkezelők a 345/2013/EU rendelet 9. cikkének (4) bekezdésében említett információkat a 2009/65/EK európai parlamenti és tanácsi irányelv (3) 2. cikke (1) bekezdésének m) pontjában említett tartós adathordozón bocsátják rendelkezésre, és naprakészen tartják ezeket az információkat.
            
            
               (2)   A minősített kockázatitőke-alapok kezelői az (1) bekezdésben említett információkat egy weboldalon keresztül nyújthatják be, anélkül, hogy ezeket az információkat személyesen a befektetőnek címzenék, feltéve, hogy az alábbi feltételek mindegyike teljesül:
               
                           a)
                        
                        
                           a befektetőket értesítették a weboldal címéről és az információk elérési helyről a weboldalon;
                        
                     
                           b)
                        
                        
                           a befektetők beleegyeztek a szóban forgó tájékoztatás weboldalon keresztül történő nyújtásához;
                        
                     
                           c)
                        
                        
                           az információk folyamatosan hozzáférhetők a weboldalon mindaddig, amíg a befektetőknek észszerűen szükségük lehet a hozzáférésre.
                        
                     
         
         
            7. cikk
            Hatálybalépés és alkalmazás
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.
            Ezt a rendeletet 2019. december 11-től kell alkalmazni.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2019. február 4-én.
            
               
                  a Bizottság részéről
               
               
                  az elnök
               
               Jean-Claude JUNCKER
            
         
         
            (1)  Az Európai Parlament és a Tanács 345/2013/EU rendelete (2013. április 17.) az európai kockázatitőke-alapokról (HL L 115., 2013.4.25., 1. o.).
         
            (2)  A Bizottság 231/2013/EU felhatalmazáson alapuló rendelete (2012. december 19.) a 2011/61/EU európai parlamenti és tanácsi irányelvnek a mentességek, az általános működési feltételek, a letétkezelők, a tőkeáttétel, az átláthatóság és a felügyelet tekintetében történő kiegészítéséről (HL L 83., 2013.3.22., 1. o.).
         
            (3)  Az Európai Parlament és a Tanács 2009/65/EK irányelve (2009. július 13.) az átruházható értékpapírokkal foglalkozó kollektív befektetési vállalkozásokra (ÁÉKBV) vonatkozó törvényi, rendeleti és közigazgatási rendelkezések összehangolásáról (HL L 302., 2009.11.17., 32. o.).